b'\n_START_ARTICLE_\nIrwin Goodman\n_START_SECTION_\nEl\xc3\xa4m\xc3\xa4\n_START_PARAGRAPH_\nIrwin Goodmanin ura jakautuu musiikillisesti erityyppisiin jaksoihin. T\xc3\xa4llaisia kausia ovat tutustuminen musiikkiin kapakkalaulajana, nousu maineeseen protestilauluilla, suosion hiipuminen ja uusi menestyshuippu, uran aallonpohja ja katkaisuhoito, vaihtelevan suosion aika, uusi tuleminen ja viimeisten vuosien j\xc3\xa4ttimenestys.\n_START_SECTION_\nAlkuvaihe\n_START_PARAGRAPH_\nAntti Yrj\xc3\xb6 Hammarberg syntyi H\xc3\xa4meenlinnan keskustassa sijainneessa H\xc3\xb6yhensaaren synnytyssairaalassa 14. syyskuuta 1943. Suomi k\xc3\xa4vi jatkosotaa, joten h\xc3\xa4nen is\xc3\xa4ns\xc3\xa4, luutnantti Yrj\xc3\xb6 Hammarberg, oli rintamalla, ja \xc3\xa4iti Kirsti Hammarberg hoiti yksin Anttia Rinkelinkatu 7:ss\xc3\xa4 sijainneessa puutalossa. Yrj\xc3\xb6 ja Kirsti Hammarberg erosivat sodan j\xc3\xa4lkeen, jolloin Kirstist\xc3\xa4 tuli Antin yksinhuoltaja._NEWLINE_Antti Hammarberg tutustui vuotta vanhempaan pitk\xc3\xa4aikaiseen yst\xc3\xa4v\xc3\xa4\xc3\xa4ns\xc3\xa4 ja ty\xc3\xb6toveriinsa Vexi Salmeen jo kolmevuotiaana, sill\xc3\xa4 he asuivat saman kadun varrella. My\xc3\xb6hemmin Irwin Goodman kuvasi Salmea \xe2\x80\x9dehk\xc3\xa4 ainoaksi todelliseksi yst\xc3\xa4v\xc3\xa4kseen\xe2\x80\x9d._NEWLINE_Antti Hammarbergin on kuvattu olleen lapsena ujo mutta musikaalinen. H\xc3\xa4n alkoi harrastaa musiikkia, kun h\xc3\xa4nen is\xc3\xa4ns\xc3\xa4 toi rintamalta takaisin sinne viem\xc3\xa4ns\xc3\xa4 kitaran. Ensimm\xc3\xa4isen \xe2\x80\x9dkeikkansa\xe2\x80\x9d Hammarberg teki viisivuotiaana, jolloin h\xc3\xa4n esiintyi Perttulan koulukodissa esitt\xc3\xa4en laulun \xe2\x80\x9dYst\xc3\xa4v\xc3\xa4 s\xc3\xa4 lapsien\xe2\x80\x9d. Esiintymist\xc3\xa4 seurasi liittyminen musiikkiopiston kuoroon, josta h\xc3\xa4n my\xc3\xb6hemmin erosi \xc3\xa4\xc3\xa4nenmurroksen vuoksi. Siihen menness\xc3\xa4 Hammarberg oli voittanut koulujen v\xc3\xa4listen Henkisten kilpailujen laulusarjan kappaleella \xe2\x80\x9dPaimentyt\xc3\xb6n sunnuntai\xe2\x80\x9d ja sijoittunut kerran samassa kilpailussa Myllym\xc3\xa4en kansakoulun edustajana ik\xc3\xa4istens\xc3\xa4 sarjan kolmanneksi. Laulamisen lis\xc3\xa4ksi Hammarbergia olivat alkaneet kiinnostaa my\xc3\xb6s soittimet: kitaran lis\xc3\xa4ksi h\xc3\xa4n ryhtyi soittamaan pianoa._NEWLINE_Hammarberg muutti vuonna 1957 \xc3\xa4itinsa kanssa Parolantiell\xc3\xa4 sijainneeseen kerrostaloon. Samoihin aikoihin syntyi my\xc3\xb6s h\xc3\xa4nen ja Vexi Salmen ensimm\xc3\xa4inen laulu \xe2\x80\x9dK\xc3\xa4nnim\xc3\xa4en mambo\xe2\x80\x9d, joka oli saanut innoituksensa Parolantiell\xc3\xa4 asuneesta Humalam\xc3\xa4ki-nimisest\xc3\xa4 naapurista._NEWLINE_Kun rockmusiikki tuli Suomeen, l\xc3\xa4tt\xc3\xa4hattuihin samaistunut Salmi keksi nimill\xc3\xa4 \xe2\x80\x9dAna\xe2\x80\x9d ja \xe2\x80\x9dHamppari\xe2\x80\x9d tunnetulle Hammarbergille taiteilijanimen Rock-Williams. Pian keksittiin kuitenkin uudet nimet: Hammarberg nimesi Salmen Emil Reteeksi ja vastaavasti Salmi Hammarbergin Irving Goodmaniksi. Goodmanin mukaan nimi Irwin Goodman oli yhdistelm\xc3\xa4 yhdysvaltalaismuusikkojen Irving Berlinin ja Benny Goodmanin nimist\xc3\xa4. Vexi Salmi puolestaan on kertonut, ett\xc3\xa4 Irwin Goodman oli alun perin haukkumanimi. Benny Goodmanilla oli kaksi velje\xc3\xa4: bassoa soittanut Harry Goodman ja trumpetisti Irving Goodman. Salmen mukaan Irving oli heist\xc3\xa4 huonoin soittaja, joka ei saanut soittaa sooloja. Vastaavasti Hammarberg ei Salmen mielest\xc3\xa4 ollut soolotaitoinen kitaristi. Hammarbergin taiteilijanime\xc3\xa4 muokattiin viel\xc3\xa4 vaihtamalla etunimen v-kirjain w:ksi. My\xc3\xb6hemmin nime\xc3\xa4 suomalaistettiin pudottamalla Irwing-nimen g-kirjain pois. Muutaman ensimm\xc3\xa4isen vuoden ajan nimet pidettiin omana tietona._NEWLINE_Vexi Salmi ilmoitti Hammarbergin marraskuussa 1960 j\xc3\xa4rjestettyyn iskelm\xc3\xa4laulukilpailuun ja ryhtyi samalla h\xc3\xa4nen managerikseen. Nimell\xc3\xa4 Rock-Williams esiintynyt Hammarberg esitti kappaleen \xe2\x80\x9dLet\xe2\x80\x99s Have a Party\xe2\x80\x9d ja sijoittui nelj\xc3\xa4nneksi._NEWLINE_Vapaa-ajallaan Hammarberg ja Salmi tekiv\xc3\xa4t kes\xc3\xa4t\xc3\xb6it\xc3\xa4, joivat ja matkustelivat py\xc3\xb6r\xc3\xa4illen ymp\xc3\xa4ri Suomea. Muutamaksi vuodeksi kaverukset l\xc3\xa4htiv\xc3\xa4t t\xc3\xb6ihin Saksaan. Vapaa-aikana he juhlimisen lis\xc3\xa4ksi esittiv\xc3\xa4t kapakoissa musiikkia. Saksassa syntyiv\xc3\xa4t ensimm\xc3\xa4iset Irwin Goodmanin my\xc3\xb6hemmin esitt\xc3\xa4mien kappaleiden varhaiset versiot \xe2\x80\x9dKalteri-rock\xe2\x80\x9d ja \xe2\x80\x9dRahtimiehen lauantai\xe2\x80\x9d._NEWLINE_Kaksikon palattua Suomeen vuonna 1963 Salmi alkoi tehd\xc3\xa4 Irwin Goodmanille sanoituksia. Vuonna 1964 Antti Hammarberg esiintyi Vexi Salmen perustamalla Spede-klubilla ensimm\xc3\xa4isen kerran nimell\xc3\xa4 Irwin Goodman. Ensimm\xc3\xa4inen Irwin Goodmanin esitt\xc3\xa4m\xc3\xa4 kappale oli \xe2\x80\x9dMy Bonnie\xe2\x80\x9d._NEWLINE_Syksyll\xc3\xa4 1964 Goodman vapautui armeijasta. T\xc3\xa4m\xc3\xa4n j\xc3\xa4lkeen h\xc3\xa4n esiintyi jonkin verran keikoilla laulajana ja kitaristina. Vexi Salmen mielest\xc3\xa4 Suomesta puuttui Bob Dylania ja Donovania vastaava honottava\xc3\xa4\xc3\xa4ninen artisti. Juha Vainio suosittelikin Goodmania Finndiscin Erik Lindstr\xc3\xb6mille. T\xc3\xa4m\xc3\xa4n my\xc3\xb6t\xc3\xa4 Goodman p\xc3\xa4\xc3\xa4si studioon levytt\xc3\xa4m\xc3\xa4\xc3\xa4n Depraveds-yhtyeen kanssa. Goodman soi pian my\xc3\xb6s television Levyraati-ohjelmassa, ja Tauno Suojanen alkoi markkinoida Goodmania my\xc3\xb6s keikkapaikoille.\n_START_SECTION_\nProtestilaulaja\n_START_PARAGRAPH_\nSyksyn 1965 ensilevytyksen (\xe2\x80\x9dEn kerro kuinka jouduin naimisiin\xe2\x80\x9d) j\xc3\xa4lkeiset alkuajat olivat protestilaulujen kautta. Irwinin yksi suurimmista musiikillisista esikuvista oli amerikkalainen laulaja-lauluntekij\xc3\xa4, folk-muusikko Bob Dylan, joka my\xc3\xb6s oli tunnettu protestilauluistaan. Irwinin kappale "Ty\xc3\xb6miehen lauantai" meni heti radion esityskieltoon. Kieltoa ei suostuttu purkamaan, vaikka kappaleen nimi vaihdettiin muotoon "Y\xc3\xb6miehen lauantai". Irwinin keikat myiv\xc3\xa4t kuitenkin hyvin, ja esimerkiksi vuonna 1966 Goodman oli kes\xc3\xa4n kysytyin artisti. Irwinin suosiosta kertoo jotakin se, ett\xc3\xa4 juhannuksena 1966 h\xc3\xa4n teki seitsem\xc3\xa4n keikkaa ja liikkui v\xc3\xa4limatkat helikopterilla._NEWLINE_Kev\xc3\xa4\xc3\xa4ll\xc3\xa4 1966 Irwin Goodman siirtyi Finndisc-yhti\xc3\xb6st\xc3\xa4 levytt\xc3\xa4m\xc3\xa4\xc3\xa4n Fazerille. Tuotantop\xc3\xa4\xc3\xa4llikk\xc3\xb6 Toivo K\xc3\xa4rki antoi Irwinille ja Vexi Salmelle vapaat k\xc3\xa4det, kuitenkin reunaehdoin, ettei uskontojen, Neuvostoliiton ja Urho Kekkosen kustannuksella saanut tehd\xc3\xa4 pilaa. Salmen osalta kauppa poiki pitk\xc3\xa4n ja monipuolisen sanoitusuran h\xc3\xa4nen ryhdytty\xc3\xa4\xc3\xa4n 1970-luvun alussa kiinte\xc3\xa4\xc3\xa4n yhteisty\xc3\xb6h\xc3\xb6n Toivo K\xc3\xa4rjen kanssa ja Juha Vainion aisaparina.  _NEWLINE_Vuosi 1967 ennakoi jo lippalakkip\xc3\xa4isen protestilaulajan tyylinmuutosta. Vuonna 1968 ilmestynytt\xc3\xa4 Reteesti vaan -albumia voidaan pit\xc3\xa4\xc3\xa4 Irwinin 1960-luvun kauden er\xc3\xa4\xc3\xa4nlaisena huipentumana ja \xe2\x80\x9dRyysyrantaa\xe2\x80\x9d Irwinin alku-uran menestyksist\xc3\xa4 suurimpana. Samana vuonna h\xc3\xa4n hermostui suomalaiseen verotukseen siin\xc3\xa4 m\xc3\xa4\xc3\xa4rin, ett\xc3\xa4 lopetti veroilmoitusten tekemisen ja loppuik\xc3\xa4inen verovelkaantuminen alkoi. Uskotaan my\xc3\xb6s, ett\xc3\xa4 huonot kokemukset verottajan kanssa saivat Irwinin my\xc3\xb6hemmin julkaisemaan kappaleen "Haistakaa paska koko valtiovalta". _NEWLINE_Peter von Bagh ja Ilpo Hakasalo kirjoittivat Iskelm\xc3\xa4n kultaisessa kirjassa vuonna 1986, ett\xc3\xa4 Irwinin uran ensimm\xc3\xa4inen menestyskausi ajoittui samoihin vuosiin suomalaisen yhteiskunnan rakennemuutoksen ja ensimm\xc3\xa4isen suuren maaltamuuttoaallon kanssa, eik\xc3\xa4 suinkaan sattumalta. N\xc3\xa4ihin aikoihin my\xc3\xb6s Veikko Vennamon johtama Suomen Maaseudun Puolue, joka kampanjoi "unohdetun kansan puolesta", nousi merkitt\xc3\xa4v\xc3\xa4ksi poliittiseksi voimaksi, ja Urpo Lahtisen Lehtimiehet-yhti\xc3\xb6n julkaisema, Suomessa uutta journalistista tyyli\xc3\xa4 edustanut Hymy-lehti koki historiansa suurimman menestyksen. SMP:n ja Hymyn rinnalla Irwini\xc3\xa4 pidettiin ns. tavallisen kansan \xc3\xa4\xc3\xa4nitorvena eliitti\xc3\xa4 vastaan. Perinteisi\xc3\xa4 arvoja ravistelivat my\xc3\xb6s jumalanpilkkaoikeudenk\xc3\xa4yntiin johtanut Hannu Salaman estoton romaani Juhannustanssit ja keskioluen vapauttaminen vuonna 1969._NEWLINE_Irwin rakennutti velkarahalla Hattulaan Parolan Merventielle helmikuussa 1969 ison ja eritt\xc3\xa4in uudenaikaisen talon, Ryysyrannan. Ennen Ryysyrantaan muuttoa ilmestyi albumi Irwin Goodman, jonka kappaleita on muun muassa "Meni rahahommat pieleen". Talo oli liian kallis Irwinille, ja se pakkohuutokaupattiin alkusyksyst\xc3\xa4 1970. Irwin levytti talon pakkohuutokauppaan liittyen laulun "Ryysyranta meni", jonka yhteydess\xc3\xa4 kuultiin my\xc3\xb6s ote huutokauppatilaisuudesta. Pakkohuutokaupan j\xc3\xa4lkeen taiteilija asui talossa viel\xc3\xa4 pari kuukautta. Ryysyranta on nyky\xc3\xa4\xc3\xa4n yksityisomistuksessa._NEWLINE_Ryysyrannasta Irwin muutti Tampereelle ja lopulta vaimonsa Riitan kanssa H\xc3\xa4meenkyr\xc3\xb6\xc3\xb6n Lavaj\xc3\xa4rven rannalle. Vexi Salmen levy-yhti\xc3\xb6 oli vuokrannut pankin omistaman talon Irwinin ty\xc3\xb6suhdeasunnoksi. Irwinin kuoleman j\xc3\xa4lkeen Riitta Hammarbergille ja lapsille rakennettiin Lavaj\xc3\xa4rvelle oma talo suurelta osin talkooty\xc3\xb6n\xc3\xa4. Se nimettiin Horsmaksi._NEWLINE_Irwin oli toisinaan ongelmissa virkavallan kanssa, vuonna 1966 h\xc3\xa4net tuomittiin rattijuopumuksesta ja h\xc3\xa4net passitettiin suorittamaan rangaistustaan Seutulan ty\xc3\xb6siirtolaan. Vuonna 1971 Joensuun raastuvanoikeus tuomitsi Goodmanin 14-vuotiaan tyt\xc3\xb6n makaamisesta kolmen kuukauden ehdolliseen vankeusrangaistukseen. Lis\xc3\xa4ksi tyt\xc3\xb6n vanhemmat vaativat Goodmanilta 20 000 markan korvauksia kivusta ja s\xc3\xa4ryst\xc3\xa4, mutta oikeudessa summa tippui 300 markkaan. Kaikki osapuolet valittivat tuomiosta, jolloin Goodmanin ehdollinen vankeustuomio koveni viiteen kuukauteen. 1970-luvun alkuvuosina Goodman lis\xc3\xa4ksi joutui useaan otteeseen vastaamaan veropetossyytteisiin H\xc3\xa4meenlinnan raastuvanoikeudessa. Kyseisest\xc3\xa4 prosessista h\xc3\xa4net tuomittiin ehdolliseen vankeusrangaistukseen sek\xc3\xa4 r\xc3\xa4stiin j\xc3\xa4\xc3\xa4neiden ennakkoverojen ja sosiaaliturvamaksujen tilitt\xc3\xa4miseen valtiolle.\n_START_SECTION_\nMenestyst\xc3\xa4 Syksyn s\xc3\xa4veless\xc3\xa4\n_START_PARAGRAPH_\nSyksyll\xc3\xa4 1970 Irwinin ura l\xc3\xa4hti huimaan nousuun, kun h\xc3\xa4n voitti Syksyn s\xc3\xa4velen kappaleella "St. Pauli ja Reeperbahn". Samanniminen albumi oli suuri myyntimenestys. Irwin ja Vexi tekiv\xc3\xa4t levyn kappaleet muutamassa p\xc3\xa4iv\xc3\xa4ss\xc3\xa4, jotta levy ehti joulumarkkinoille. _NEWLINE_Irwin toisti Syksyn s\xc3\xa4vel -voittonsa viel\xc3\xa4 seuraavana vuonna kappaleella "Poing poing poing". Tuona vuonna ilmestyi samannimisen albumin ohella toinenkin albumi Lonkalta duettona Esa Pakarisen kanssa. Vuoden 1972 Syksyn s\xc3\xa4vel j\xc3\xa4i Irwinilt\xc3\xa4 v\xc3\xa4liin ulkomaanmatkan takia, mutta sek\xc3\xa4 laulamatta j\xc3\xa4\xc3\xa4neest\xc3\xa4 kilpailukappaleesta "Viel\xc3\xa4 yhdet" ett\xc3\xa4 albumista Las Palmas tuli menestyksi\xc3\xa4. Samana vuonna Irwin julkaisi my\xc3\xb6s joululevyn Kohta taas on joulu. _NEWLINE_Vuoden 1973 Syksyn s\xc3\xa4veleen Irwin osallistui per\xc3\xa4ti kahdella laululla, joista molemmat nousivat hiteiksi ("Vain el\xc3\xa4m\xc3\xa4\xc3\xa4" ja "Si Si Si"). Tuon vuoden kisoissa Irwinin sijoitukset olivat toinen ja kolmas. Molemmat kilpailukappaleet saivat l\xc3\xa4hes saman verran \xc3\xa4\xc3\xa4ni\xc3\xa4, ja voiton korjasi Jukka Kuoppam\xc3\xa4ki laulullaan "Kultaa tai kunniaa". Aiemmin samana vuonna, tammikuisella Kanarian-matkallaan, Irwin my\xc3\xb6s l\xc3\xb6ysi el\xc3\xa4m\xc3\xa4nkumppaninsa Riitan o.s. Feirikki._NEWLINE_Alkuvuonna 1974 Irwin osallistui Suomen euro\xc2\xadviisu\xc2\xadkarsintoihin ilman suurempaa menestyst\xc3\xa4 kappaleella "Se on minimaalista". Kyseess\xc3\xa4 on Irwinin ainoa kappale, jota ei koskaan ole levytetty. Ainoa tallenne kyseisest\xc3\xa4 esityksest\xc3\xa4 lienee heikkolaatuinen televisio\xc3\xa4\xc3\xa4nitys. Irwinin itsens\xc3\xa4 mukaan h\xc3\xa4n ei pystynyt kyseisess\xc3\xa4 finaalissa laulamaan normaalisti, sill\xc3\xa4 h\xc3\xa4nen \xc3\xa4\xc3\xa4nens\xc3\xa4 oli painuksissa vasta p\xc3\xa4\xc3\xa4ttyneen Hampurin matkan seurauksena._NEWLINE_Sen sijaan Irwinin molemmat edellisvuoden Syksyn s\xc3\xa4vel -kappaleet p\xc3\xa4\xc3\xa4tyiv\xc3\xa4t kev\xc3\xa4\xc3\xa4ll\xc3\xa4 1974 ilmestyneelle Si Si Si -albumille, jolta nousi mainittujen ohella tunnetuimmaksi kappaleeksi "Punaportin blues". Albumi myi hyvin, mutta myyntiluvut eiv\xc3\xa4t ylt\xc3\xa4neet kahden edellisen albumin lukemiin. Levyn \xc3\xa4\xc3\xa4nitys kesti noin puoli vuotta, mik\xc3\xa4 johtui muun muassa Irwinin kovasta keikkatahdista ja osittain my\xc3\xb6s h\xc3\xa4nen \xc3\xa4\xc3\xa4niongelmistaan._NEWLINE_Ahkera keikkailu jatkui saman vuoden 1974 syksyyn asti, jolloin ilmestyi "Viuhahdus". Irwin ja Vexi tavoittelivat t\xc3\xa4ll\xc3\xa4 kappaleella j\xc3\xa4lleen Syksyn s\xc3\xa4vel -voittoa. Kappale ei kuitenkaan p\xc3\xa4\xc3\xa4ssyt kilpailuun s\xc3\xa4\xc3\xa4nt\xc3\xb6muutoksen vuoksi: jokainen laulujen sanoittaja sai osallistua Syksyn s\xc3\xa4veleen en\xc3\xa4\xc3\xa4 vain yhdell\xc3\xa4 kappaleella kerrallaan, ja Vexin laulukiinti\xc3\xb6 oli jo t\xc3\xa4yttynyt Fredille sanoitetulla "Avaa syd\xc3\xa4mesi mulle" -kappaleella. "Viuhahduksestakin" tuli menestys. Irwin oli tosin lainannut laulun melodian amerikkalaisduo Dean & Jeanin 1960-luvun kappaleesta "Hey Jean, Hey Dean". "Viuhahdus" ei p\xc3\xa4\xc3\xa4tynyt seuraavalle albumille.\n_START_SECTION_\nKeikkailua ja katkaisuhoito\n_START_PARAGRAPH_\nIrwinin pitk\xc3\xa4ll\xc3\xa4 uralla oli my\xc3\xb6s hiljaisempia ajanjaksoja. N\xc3\xa4ist\xc3\xa4 ehk\xc3\xa4 tunnetuin on keikkailun ja alkoholin uuvuttaman laulajan l\xc3\xa4hes kahden vuoden lymyily Tampereen Lielahdessa olevan kodin kellarissa loppuvuodesta 1974 loppukes\xc3\xa4\xc3\xa4n 1976 yksin viinaa juoden ja julkisuutta v\xc3\xa4ltellen. 1975 olikin h\xc3\xa4nen siihenastisen uransa ainoa vuosi, jolloin h\xc3\xa4n ei levytt\xc3\xa4nyt yht\xc3\xa4\xc3\xa4n kappaletta. Verottaja painosti Irwini\xc3\xa4 j\xc3\xa4lleen, ja lopulta h\xc3\xa4net h\xc3\xa4\xc3\xa4dettiin Lielahden talostaan maksamattomien vuokrien takia. _NEWLINE_Katkaisuhoidon kautta Irwin teki kuitenkin n\xc3\xa4ytt\xc3\xa4v\xc3\xa4n paluun syksyll\xc3\xa4 1976 levytt\xc3\xa4m\xc3\xa4ll\xc3\xa4 uuden albumin yli kaksi vuotta edellisen albuminsa j\xc3\xa4lkeen. Alkon Nestori Kaasalainen antoi toimeksiannon kamarineuvos Matti Viherjuurelle, jonka tarkoitus oli vaikuttaa suomalaisten juomatottumuksiin ja ravintolak\xc3\xa4ytt\xc3\xa4ytymiseen. Viherjuuri keksi uudissanan h\xc3\xa4irikk\xc3\xb6 ja pyysi Vexi\xc3\xa4 ja Irwini\xc3\xa4 tekem\xc3\xa4\xc3\xa4n aiheesta laulun. Rankasta alkoholink\xc3\xa4yt\xc3\xb6st\xc3\xa4\xc3\xa4n tunnettu Irwin oli lopettanut juomisen, ja Alko antoi salaa julkisuudelta palkkioksi sponsorirahaa tulevan levyn markkinointiin._NEWLINE_"H\xc3\xa4irikk\xc3\xb6" ja "Haistakaa paska koko valtiovalta" olivat menestyksi\xc3\xa4, ja "H\xc3\xa4irikk\xc3\xb6"-kappale olikin tuon vuoden soitetuin iskelm\xc3\xa4 radiossa. 1970-luvun loppupuolen tuotannon Irwin s\xc3\xa4velsi yhdess\xc3\xa4 tuottaja Paul Fagerlundin kanssa salanimell\xc3\xa4 Rudolf Holtz. Pahoin verovelkaantuneen Irwinin tekij\xc3\xa4npalkkiot kertyiv\xc3\xa4t Holtz-nimen viralliselle omistajalle Fagerlundille, joka maksoi sitten Irwinille t\xc3\xa4m\xc3\xa4n osuuden palkkiosta. N\xc3\xa4in h\xc3\xa4n kykeni est\xc3\xa4m\xc3\xa4\xc3\xa4n ulosottomiest\xc3\xa4 viem\xc3\xa4st\xc3\xa4 tekij\xc3\xa4npalkkioita. Antti Hammarbergist\xc3\xa4 tuli is\xc3\xa4 vuonna 1978, kun pariskunnalle syntyi Heidi-tytt\xc3\xb6, jonka syntym\xc3\xa4n kunniaksi h\xc3\xa4n teki laulun "Tytt\xc3\xb6 tuli"._NEWLINE_1970-luvun loppupuolen albumit \xe2\x80\x93 yhteens\xc3\xa4 seitsem\xc3\xa4n albumia nelj\xc3\xa4ss\xc3\xa4 vuodessa, joista yksi yhdess\xc3\xa4 laulaja Hannen kanssa \xe2\x80\x93 eiv\xc3\xa4t H\xc3\xa4irikk\xc3\xb6\xc3\xa4 lukuun ottamatta olleet yht\xc3\xa4 suuria myyntimenestyksi\xc3\xa4 kuin vuosikymmenen alkupuolen levyt, mutta suosittuja kappaleita tuoltakin aikakaudelta tuli useita. Sanoituksellisesti monet tuon ajan laulut kertovat hieman vakavammista asioista kuin vuosikymmenen alkupuolen rete\xc3\xa4mm\xc3\xa4t kappaleet. Aikakauden vakavampia teemoja k\xc3\xa4sittelevi\xc3\xa4 kappaleita ovat esimerkiksi "Maskin takana", "Itken yksin", "Uusi tie", "Ainoa yst\xc3\xa4v\xc3\xa4", "T\xc3\xa4\xc3\xa4 el\xc3\xa4m\xc3\xa4 on lyhyt", "Tytt\xc3\xb6 tuli", "Suruton nuoruusaika". Protestiakin on viel\xc3\xa4 havaittavissa: "Manu vippaa muutama markka", "Oy Suomi", "Ruotsi suomettuu", "Suomessa olen min\xc3\xa4 syntynyt", "Herrojen heila" ja niin edelleen. Maininnan ansaitsee my\xc3\xb6s lastenlevy Inkkareita ja l\xc3\xa4nkk\xc3\xa4reit\xc3\xa4 vuodelta 1977. Irwin kiersi Suomea ahkerasti koko vuosikymmenen loppupuoliskon. H\xc3\xa4n harkitsi jossakin vaiheessa muuttoa Tallinnaan suomalaiseen verotukseen kyll\xc3\xa4styneen\xc3\xa4, mutta pysyi kuitenkin Suomessa. _NEWLINE_Irwin ja Riitta saivat toisen lapsensa, kun Henrik-poika syntyi 1982. Samana vuonna pari meni naimisiin. Perhe-el\xc3\xa4m\xc3\xa4 oli 1980-luvun ensimm\xc3\xa4isin\xc3\xa4 vuosina tiivimp\xc3\xa4\xc3\xa4, kun taas levytysten osalta vuosikymmen alkoi hiljaisemmissa merkeiss\xc3\xa4._NEWLINE_Vuonna 1982 Irwin kuuroutui oikeasta korvastaan, mutta ei saanut anomuksistaan huolimatta taiteilijael\xc3\xa4kett\xc3\xa4. Vexi Salmen ehdotuksesta h\xc3\xa4nen my\xc3\xb6hempien laulujensa s\xc3\xa4vellyksen hoiti usein Kassu Halonen.\n_START_SECTION_\nUusi tuleminen\n_START_PARAGRAPH_\nIrwinin 1980-luvun tuleminen liittyy vahvasti Irwinin Lapset -yhtyeen n\xc3\xa4kyv\xc3\xa4\xc3\xa4n esiinmarssiin. Kun Irwin itse vietti uransa hiljaisimpia vuosia, Valkeakoskella 1981 perustettu Irwinin Lapset alkoi pit\xc3\xa4\xc3\xa4 irwinismin lippua korkealla. Pian yhtyeen j\xc3\xa4senet l\xc3\xb6ysiv\xc3\xa4t tiens\xc3\xa4 itsens\xc3\xa4 Irwinin luo ja yhteisty\xc3\xb6 saattoi alkaa. Irwinin Lasten sanotaan innostaneen Irwinin \xe2\x80\x9drokkaamaan\xe2\x80\x9d taas. Yhtye ottikin Irwinin mukaan ratkaisevaan Helsingin konserttiin Vanhalle Ylioppilastalolle 12. kes\xc3\xa4kuuta 1984, jonka j\xc3\xa4lkeen tiedotusv\xc3\xa4lineet alkoivat puhua Irwinin paluusta._NEWLINE_Loppukes\xc3\xa4n keikkakalenteri myytiin kerralla t\xc3\xa4yteen, ja vasta syksyksi Irwinilt\xc3\xa4 ilmestyi uusi laulu "H\xc3\xa4rm\xc3\xa4l\xc3\xa4inen perusjuntti". Kappale syntyi Salmen ryhdytty\xc3\xa4 j\xc3\xa4lleen yhteisty\xc3\xb6h\xc3\xb6n Irwinin kanssa uran pisimm\xc3\xa4n tauon j\xc3\xa4lkeen. Melodian alkuper\xc3\xa4isidean ja perustan s\xc3\xa4velsi Irwinin taustamuusikko Ari Lahti (Ari G) ja sen viimeisteli ja sovitti ensimm\xc3\xa4isen\xc3\xa4 Irwin-ty\xc3\xb6n\xc3\xa4\xc3\xa4n Kassu Halonen. Irwin osallistui kappaleella Syksyn s\xc3\xa4veleen, mutta t\xc3\xa4ll\xc3\xa4 kertaa h\xc3\xa4n ei p\xc3\xa4\xc3\xa4ssyt loppukilpailuun. Laulusta tuli kuitenkin hitti ja sen yhteydess\xc3\xa4 julkaistu albumi myi kultalevyn verran. Halosen sovitusten my\xc3\xb6t\xc3\xa4 Goodmanin musiikki alkoi yhdistell\xc3\xa4 iskelm\xc3\xa4\xc3\xa4 ja rockia.\n_START_SECTION_\nViimeisten vuosien menestys\n_START_PARAGRAPH_\nVuodet 1986 ja 1987 olivat j\xc3\xa4lleen hiljaisempaa aikaa levytysten osalta. Vuonna 1988 ilmestyi Irwinin uran suurin menestyslevy Rentun ruusu. Levy\xc3\xa4 on myyty vuoteen 2006 menness\xc3\xa4 noin 125\xc2\xa0000 kappaletta. Seuraavana vuonna ilmestynyt Vuosikerta -89 myi sekin melko hyvin. _NEWLINE_Viimeiset levytyksens\xc3\xa4 Irwin lauloi 1990, jolloin ilmestyi per\xc3\xa4ti kaksi albumia: Hurraa! Me teemme laivoja sek\xc3\xa4 Ai ai ai kun nuori ois. J\xc3\xa4lkimm\xc3\xa4isen nimikappaleella Irwin osallistui saman vuoden Syksyn s\xc3\xa4veleen ja sijoittuikin toiseksi Rainer Frimanin j\xc3\xa4lkeen._NEWLINE_Irwin s\xc3\xa4velsi ja sanoitti englantilaiselle Eddie Edwardsille kaksi laulua, jotka Audiovox julkaisi singlen\xc3\xa4. Irwinin oli alun perin m\xc3\xa4\xc3\xa4r\xc3\xa4 laulaa kyseiset kappaleet Edwardsin kanssa, mutta h\xc3\xa4n kuoli v\xc3\xa4h\xc3\xa4n ennen suunniteltua nauhoitusta. N\xc3\xa4m\xc3\xa4 kappaleet ovat ainoat Irwinin sanoittamat laulut. "Mun nimeni on Eetu / Eddien siivell\xc3\xa4" -single nousi listoille 1991._NEWLINE_Irwin kuoli syd\xc3\xa4nkohtaukseen 14. tammikuuta 1991 matkalla Viipurista Haminaan. H\xc3\xa4nell\xc3\xa4 olisi ollut esiintyminen Viipurissa suomalaisen rakennusporukan harjannostajaisissa. Esiintymist\xc3\xa4 edelt\xc3\xa4v\xc3\xa4n\xc3\xa4 y\xc3\xb6n\xc3\xa4 Irwin her\xc3\xa4si koviin rintakipuihin ja hengenahdistukseen, mink\xc3\xa4 vuoksi yst\xc3\xa4v\xc3\xa4t l\xc3\xa4htiv\xc3\xa4t kuljettamaan h\xc3\xa4nt\xc3\xa4 Suomen puolelle sairaalaan. Suomen puolelle pyritt\xc3\xa4ess\xc3\xa4 Irwin joutui saattajineen rajalla Ven\xc3\xa4j\xc3\xa4n tullin tehotarkastukseen, eik\xc3\xa4 seurue p\xc3\xa4\xc3\xa4ssyt tullista ajoissa jatkamaan matkaa kohti p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 ollutta Haminan sairaalaa. Sairaalassa Irwinille annettiin viipym\xc3\xa4tt\xc3\xa4 hoitoa, mutta h\xc3\xa4net jouduttiin tuloksettomaksi j\xc3\xa4\xc3\xa4neen elvytyksen j\xc3\xa4lkeen toteamaan kuolleeksi._NEWLINE_Ruumiinavauksessa Irwinin kuolinsyyksi todettiin syd\xc3\xa4men sepelvaltimoiden alkava kovettumistauti. H\xc3\xa4nell\xc3\xa4 ei ollut alkoholia veress\xc3\xa4\xc3\xa4n. Irwin on haudattu \xc3\xa4itins\xc3\xa4 kanssa samaan hautaan H\xc3\xa4meenkyr\xc3\xb6n Turkkilaan, M\xc3\xa4ntyrinteen hautausmaalle. H\xc3\xa4nen kuolinilmoituksessaan oli katkelma kappaleesta "Viimeinen laulu": \xe2\x80\x9dLaulaen laulaja silm\xc3\xa4ns\xc3\xa4 sulkee, sointujen siltaa uneensa kulkee\xe2\x80\x9d._NEWLINE__NEWLINE_\xc2\xbbIrwin on sik\xc3\xa4li omituinen tapaus, ett\xc3\xa4 sen el\xc3\xa4m\xc3\xa4 on ollut kuin jojo: mit\xc3\xa4 syvemm\xc3\xa4ll\xc3\xa4 se k\xc3\xa4y, sen korkeammalle se pomppaa.\xc2\xbb _NEWLINE_(Vexi Salmi elokuvassa Rentun ruusu.)\n_START_SECTION_\nMerkitys\n_START_PARAGRAPH_\n\xc3\x84\xc3\xa4nenk\xc3\xa4yt\xc3\xb6ll\xc3\xa4\xc3\xa4n ja laulujensa aiheistolla Irwin Goodman avasi tiet\xc3\xa4 nuoremman polven suomalaisille rockmuusikoille. Monet yhtyeet, kuten Hassisen Kone, Kontra, Popeda, Karanteeni ja Maho Neitsyt sek\xc3\xa4 valkeakoskelainen Irwinin lapset, tulkitsivat h\xc3\xa4nen kappaleitaan, ja osaltaan h\xc3\xa4n oli esikuvana Manserockille, Sleepy Sleepersille, suomalaiselle punkille ja monille muille.\n_START_SECTION_\nCover-versiot\n_START_PARAGRAPH_\nIrwin Goodmanin kappaleita ovat levytt\xc3\xa4neet uudelleen esimerkiksi Irwinin lapset, Ari G, Raggars, Maho Neitsyt, Goodmans ja Matti Johannes Koivu. My\xc3\xb6s punk rock -yhtye Larharyhm\xc3\xa4 on julkaissut EP:n (Bad Boys Plays Goodman), jolla on viisi Goodmanin kappaletta.Ramopunk-yhtye Klamydia on esitt\xc3\xa4nyt Irwin-coverina ainakin "kappaleen "H\xc3\xa4irikk\xc3\xb6", Markku Laamanen teki Tribuutti Irwin Goodmanille -levyn vuonna 2005. Levyll\xc3\xa4 h\xc3\xa4n laulaa 12 Irwinin kappaletta. Albumi sis\xc3\xa4lt\xc3\xa4\xc3\xa4 Vexi Salmen kirjoittaman uuden tekstin \xe2\x80\x9dLievestuoreen Liisa\xe2\x80\x9d -kappaleesta, joka kertoo nyky-Liisasta.\n_START_SECTION_\nIrwinin mukaan nimetty\n_START_PARAGRAPH_\nVuonna 2014 H\xc3\xa4meenlinnassa avatulle kauppakeskukselle annettiin vuonna 2013 Irwin Goodmanin mukaan nimeksi Kauppakeskus Goodman.'